b'\n_START_ARTICLE_\nNiko Kova\xc4\x8d\n_START_SECTION_\nUra pelaajana\n_START_PARAGRAPH_\nKova\xc4\x8d edusti vuosina 1991\xe2\x80\x932006 Saksassa  Herthaa, Bayer Leverkusenia, HSV:t\xc3\xa4 ja Bayern M\xc3\xbcncheni\xc3\xa4. Red Bull Salzburgiin h\xc3\xa4n siirtyi vuonna 2006. Kova\xc4\x8d edusti it\xc3\xa4valtalaisseuraa uransa loppuun, vuoteen 2009 saakka._NEWLINE_Kroatian maajoukkueessa Kova\xc4\x8d debytoi vuonna 1996. H\xc3\xa4n on edustanut Kroatiaa MM-kisoissa vuosina 2002 ja 2006 sek\xc3\xa4 EM-kisoissa vuonna 2004. Kroatian p\xc3\xa4\xc3\xa4valmentaja Slaven Bili\xc4\x87 nimesi kokeneen Kova\xc4\x8din my\xc3\xb6s Kroatian joukkueeseen, joka pelaa EM-kisoissa 2008. H\xc3\xa4n ilmoitti lopettavansa maajoukkueuransa kisojen j\xc3\xa4lkeen\n_START_SECTION_\nUra valmentajana\n_START_PARAGRAPH_\nPelaajauransa j\xc3\xa4lkeen Kova\xc4\x8dista jatkoi Red Bull Salzburgissa junioriakatemian valmentajana. Vuosina 2011\xe2\x80\x932012 h\xc3\xa4n toimi Ricardo Monizin apuvalmentajana edustusjoukkueessa. Tammikuussa 2013 h\xc3\xa4nest\xc3\xa4 tuli Kroatian alle 21-vuotiaiden maajoukkueen p\xc3\xa4\xc3\xa4valmentaja.  Kova\xc4\x8din johdolla Kroatia voitti nelj\xc3\xa4 ensimm\xc3\xa4ist\xc3\xa4 nuorten EM-karsintaottelua maalierolla 12-0. Kesken karsintojen, lokakuussa 2013 Kova\xc4\x8dista tuli A-maajoukkueen p\xc3\xa4\xc3\xa4valmentaja.  _NEWLINE_Kova\xc4\x8din johdolla Kroatia pelasi MM-kisoissa 2014 samassa alkulohkossa is\xc3\xa4nt\xc3\xa4maa Brasilian kanssa. Kroatia h\xc3\xa4visi tuomarivirheiden s\xc3\xa4vytt\xc3\xa4m\xc3\xa4n avausottelunsa Brasilialle 3\xe2\x80\x931. Murskaava 4\xe2\x80\x930 voitto Kamerunista j\xc3\xa4i lopulta laihaksi lohduksi, sill\xc3\xa4 viimeisen ottelun tappio Meksikolle pudotti kroaatit jatkosta. Pettymyksest\xc3\xa4 huolimatta Kova\xc4\x8d sai jatkaa p\xc3\xa4\xc3\xa4valmentajana my\xc3\xb6s EM2016-karsinnoissa._NEWLINE_Kroatia pelasi karsinnoissa vahvasti aina syyskuun alkupuolelle 2015 saakka. Yll\xc3\xa4tystasapeli Azerbaid\xc5\xbeania vastaan ja tappio Norjalle johtivat potkuihin syyskuussa 2015. Potkujen taustalla olivat my\xc3\xb6s Kova\xc4\x8din ja kapteeni Luka Modricin tulehtuneet v\xc3\xa4lit. _NEWLINE_Maaliskuussa 2016 Kova\xc4\x8dista tuli Bundesliigan karsijan paikalle juuttuneen Eintracht Frankfurtin p\xc3\xa4\xc3\xa4valmentaja. Kroatialaisen johdolla Eintracht voitti nelj\xc3\xa4 pelaamistaan yhdeks\xc3\xa4st\xc3\xa4 liigaottelusta. Viimeisen kierroksen 1-0 tappio SV Werder Bremenille j\xc3\xa4tti Eintrachtin karsimaan sarjapaikastaan. Kova\xc4\x8din johdolla joukkue kuitenkin voitti 1. FC N\xc3\xbcrnbergin yhteismaalein 2\xe2\x80\x931 ja s\xc3\xa4ilytti paikkansa Bundesliigassa._NEWLINE_Kaudella 2016/17 Kova\xc4\x8d luotsasi Eintrachtin vahvaan alkukauden menestykseen, jota kesti aina helmikuulle 2017 saakka. Parhaimmillaan Eintracht oli Bundesliigassa kolmen kierroksen ajan kolmantena ja h\xc3\xa4visi vain nelj\xc3\xa4 19 ensimm\xc3\xa4isest\xc3\xa4 liigaottelusta. Helmikuussa k\xc3\xa4rsitty tappio Bayer 04 Leverkusenille sys\xc3\xa4si seuran kuitenkin tappiokierteeseen ja Eintracht voitti ainoastaan yhden kauden 15 viimeisest\xc3\xa4 ottelusta ja putosi liigassa sijalle 11. Saksan cupissa Kova\xc4\x8d luotsasi seuransa aina loppuotteluun saakka 11 vuoden tauon j\xc3\xa4lkeen. Loppuottelussa joukkue kuitenkin h\xc3\xa4visi Borussia Dortmundille 2\xe2\x80\x931. _NEWLINE_Kausi 2017/18 oli Kova\xc4\x8dille ja Eintrachtille tuloksellisesti parempi. Kausi ei kuitenkaan sujunut tasaisesti, sill\xc3\xa4 alun vaihtelevien tulosten j\xc3\xa4lkeen Eintracht pelasi vahvan keskikauden h\xc3\xa4vi\xc3\xa4m\xc3\xa4ll\xc3\xa4 vain nelj\xc3\xa4 18 Bundesliiga-ottelusta syyskuusta maaliskuuhun ja nousi liigassa taistelemaan jopa paikasta Mestarien liigaan. Loppukaudesta tappiokierre pudotti Eintrachtin lopulta kahdeksanneksi. Saksan cupissa joukkue eteni toistamiseen loppuotteluun, jossa seuran p\xc3\xa4\xc3\xa4valmentajana viimeist\xc3\xa4 ottelua toiminut Kova\xc4\x8d sai balsamia haavoihin edelliskauden tappion j\xc3\xa4lkeen. Eintracht kukisti loppuottelussa FC Bayern M\xc3\xbcnchenin 3-1 ja p\xc3\xa4\xc3\xa4si juhlimaan seurahistorian viidett\xc3\xa4 cup-mestaruutta 30 vuoden tauon j\xc3\xa4lkeen._NEWLINE_Huhtikuussa 2018 Kova\xc4\x8d allekirjoitti kaksivuotisen sopimuksen tuoreen Saksan mestarin FC Bayern M\xc3\xbcnchenin kanssa. H\xc3\xa4n siirtyy seuran p\xc3\xa4\xc3\xa4valmentajaksi 1.7.2018 alkaen.'